Teater ja Muusika

Teater ja Muusika oli 1941. aasta jaanuarist juunini Tallinnas ilmunud ajakiri (lava- ja muusikakunsti ning -kirjanduse ajakiri). Ajakirja vastutav toimetaja oli Paul Rummo ja tegev toimetaja Woldemar Mettus.https://www.digar.ee/viewer/et/nlib-digar:291236/261822/page/49 Impressum

Ajakiri loodi seetõttu, et asendada Nõukogude võimu poolt suletud samateemalisi ajakirju Teater ja Muusikaleht. 

Kord kuus ilmus 6 numbrit, kokku 288 lehekülge, trükiarvuga algul 5000, hiljem 3000, üksiknumbri hinnaga 1 rubla ja 50 kopikat. Väljaandja oli Eesti NSV Kunstidevalitsus, kirjastaja RK Pedagoogiline Kirjandus. Toimetusel oma aadress puudus, kaastööd paluti saata Woldemar Mettusele "Kommunisti" toimetusse Pikk tänav 2. Samal aadressil (Trükikoda Kommunist) ajakirja ka trükiti. Viimane number anti trükki 24. juunil 1941. 

Esimene number algab Johannes Semperi saatesõnaga, kus on muuhulgas öeldud: "Siin tuleb kiiresti appi tõtata ja kõik jõud tööle panna, et meie helikunstnikud, näitlejad, kunstnikud ja kirjanikud aegsasti ja põhjalikult teadlikuks saaksid käesoleva ühiskondliku murrangu suurusest, proletariaadi diktatuuri ülesandeist, kõigest sellest, mida õpetab marksism-leninism ja mis annab kätte õige perspektiivi väiksemategi üksikasjade vaatlemisel. Alles siis, kui põhjalikult tuntakse ühiskondliku arengu seadusi, kui eneses elavaks on muudetud kommunismi kõrged ideaalid, alles siis, kui iga näitleja, iga laulja, iga orkestriliige teadlikuks saab oma ülesandest sotsialistlikus ühiskonnas ja kui ta seoses sellega tunneb eneses uut, julget, rõõmsat elurütmi, võib tekkida uus kunst, mis sütitab ja elu mõtestab."https://www.digar.ee/viewer/et/nlib-digar:291236/261822/page/4 J. Semper. Saateks. Teater ja Muusika, 1941, nr. 1, lk. 3. Mida nõukogude võim teda teenivale ja talle meelepärasele loovisiksusele anda võib, on samas esitatud 90-aastase kasahhi rahvalauliku Džambul Džabajevi sõnadega: "Ma laulsin, nagu oleksin noor mees. ... Mu kuldsed unelmad on täitunud. Stalin ise on minust kuulnud. Nüüd ma kannan siidrüüsid ja elan valges jurtas. Mul on suurepärane kõrb hobune ja rikkalikult kullaga panustatud sadul. Ma käisin Moskvas, linnas, mis on veel imepärasem kui legendaarne Gulistan, ja tervitasin seal Stalinit. Nõukogude valitsus austas mind mu laulude pärast ja annetas mulle Punalipu ordeni."https://www.digar.ee/viewer/et/nlib-digar:291236/261822/page/6 Woldemar Mettus. Džambul Džabajev jutustab endast. Teater ja Muusika, 1941, nr. 1, lk. 5. Peale kohustuslike propagandapalade sisaldab ajakiri ka objektiivseid artikleid maailma (ka vene) kultuuripärandist, teoreetilistest küsimustest ning arvustusi ja intervjuusid kaasaegse eesti teatri- ja muusikaelu kohta. 

Ajakiri on austavalt ära märgitud järgnenud Saksa okupatsiooni ajal välja antud Eesti raamatukauplustest ja avalikest raamatukogudest kõrvaldamisele kuuluva kirjanduse nimestikus.

 Viited 

 Välislingid 
Digar

Kategooria:Eesti kultuuriajakirjad
Kategooria:Eesti NSV ajakirjad